Geliefde skoolhoof tree af na 30 jaar | News24
Geliefde skoolhoof tree af na 30 jaar
Skoolhoof Kruger Bekker tree Vrydag na 30 jaar aan die Laerskool Hankey in die Gamtoosvallei af. Foto: MONIQUE BASSON
DIE leerders en personeel van die Laerskool Hankey het al heelweek 'n knop in die keel en die trane lê vlak in die oë.
Hulle neem môre finaal afskeid van een van die Gamtoosvallei se bekendste en hardwerkendste skoolhoofde. Skoolhoof Kruger Bekker tree Vrydag na 30 jaar aan die skool af. Bekker het hom in 1986 as Departementshoof by die skool aangesluit en het in 1997 die leisels as skoolhoof oorge-neem.
Hy het in 1975 sy onderwysloopbaan by die Laerskool Loeriefontein naby Calvinia begin, waarna hy in 1976 'n betrekking by die Laerskool Eric Louw in Beaufort-Wes aanvaar het.
Hoewel Bekker se pa daarvan gedroom het dat sy seun in sy voetspore as boer gaan volg, het hy reeds van jongs af geweet hy wil met kinders werk en onderwys sy loopbaan en roeping maak. Nou na meer as 40 jaar in die onderwys, sal hy weer dié beroep bo enige ander kies.
Volgens Bekker het hy elke dag met dieselfde persoonlike leuse aangepak: "I try to give hope where there was doubt, inspired with love and guided with knowledge". Bekker sê dit is sy wenresep vir die skool se sukses. "Akademies hoef ons vir geen skool terug te staan nie."
Daar is vele hoogtepunte wat Bekker na aan die hart sal bly. "Ons het nooit enige ouer-klagtes gehad nie, ons het van die mees gedissiplineerde leerders in die Oos-Kaap, en spog met 'n uiters lojale personeel.
Volgens Bekker kan die goeie dissipline aan motivering toegeskryf word. "Indien 'n leerder geen oortredings in 'n kwartaal begaan het nie, kry hy of sy 'n beloningsbrief en die voorlaaste dag van die kwartaal af. Maar as 'n leerder drie keer oor die tou getrap het, kry hy of sy 'n Jammer maar ... brief om aan die ouers te gee."
Daar was egter ook laagtepunte, maar dié wat onderwystekorte en die instandhouding van geboue insluit, is in die minderheid.
Bekker vertel hy het nog nie 'n Plan B vir na sy aftrede nie. "Ek gaan die eerste maand of twee niks doen nie. Ek gaan beslis meer gholf en tennis speel, sê Bekker wat die klubkaptein van die plaaslike gholfklub is en tennis vir Humansdorp se eerste span speel.
Hy dien op die kerkraad en is voorsiter van die Hankey Belastingbetalers en die Hankey Verfraaiïngskomitee.
Behalwe vir skoolgee, is Bekker fanaties oor tuinmaak. Hy sny twee keer 'n week sy gras - eers die kant toe, dan daardie kant toe. Sy frustrasie was duidelik te sien omdat hy vir twee weke nie kon grasny nie weens die reën. Hy het selfs die skool se tuin reggekry voor die waarnemende skoolhoof Maandag begin.
Bekker word beskryf as iemand na wie 'n mens kan opkyk, met 'n goeie sin vir humor en wat elke dag 'n navolgingswaardige voorbeeld stel.
"Dissipline en 'n hoë akademiese standaard was nie vir hom onderhandelbaar nie," sê André Slabbert (HOD) wat 30 jaar saam met Bekker die skool gedien het. "Onder uiters moeilike omstandighede het hy deurentyd gepoog om die skool se finansies gesond te hou. Hy het altyd 'n oop-deur-beleid gehandhaaf."
"Sy goeie sin vir humor het male sonder tal moeilike situasies ontlont. Op sosiale vlak, veral met 'n Castle in die hand, was hy gewoonlik die middelpunt van die opgewondenheid en geskater."
Volgens Slabbert sal hy Bekker onthou vir sy obsessie met netheid. "Ek is seker daarvan dat hy selfs met 'n das om sy nek gras by die huis sny," vertel Slabbert.
"Die ouers, kinders en personeel gaan hom voorwaar mis. Persoonlik verloor ek 'n daaglikse vriend, raadgewer en steunpilaar. Die Laerskool Hankey gaan baie armer wees sonder Bekker. Hankey en sy gemeenskap salueer hom."